
MUSIBLA 299
Gaurko saioan gorputz-erritmoak, pop psikedelia leunagoa eta punk balkaniarra nahastuko ditugu, beti ere istorio eta energia indartsuen bueltan. Lehen geltokia Body Meat izango da, Starchris bere lehen disko luzearekin; Christopher Taylorrek urteak daramatza bere hizkuntza propioa fintzen. Ondoren, Helado Negrok emango digu atseden leun eta fosforeszente bat PHASOR diskoarekin. Roberto Carlos Langeren zortzigarren estudio lana da, sintetizadore analogiko beroak, bateriaren loop malguak eta ahots xuxurlari hurbila nahasten ditu. Handik, iluntasun eta samurtasun tonu sakonagoetara egingo dugu salto Marika Hackmanen Big Sigh lanarekin. Kantugile britainiarraren laugarren estudio diskoa da, berak “egin duen disko zailena” dela dio: melankolia, auto-espiazio eta harremanen zailtasunak lantzen ditu. Etxeko lurretara itzuliko gara Bele proiektuaren Muturrez zerura diskoarekin. Lide Hernandoren bakarkako lanak Liher taldeko rock gordina alde batera uzten du, soula, funkya eta disco doinuak esploratzeko. Rockaren alde bortitz eta askatzailean sakontzeko, Putas Amak taldearen Ez Goaz Inora entzungo dugu segidan. Donostiako Gros auzoko hiru emakumek sortutako pop-punk-elektronika nahasten ditu, gitarra zikinak, baxu oldarkorrak eta synth ilunak uztartuta. Ondoren, Balkanera egingo dugu bidaia Dr Nele Karajlic-en Muzika Iz Filma Crna Macka Beli Macor diskoarekin. Emir Kusturicaren Crna mačka, beli mačor filmeko soinu-bandako kantuak biltzen ditu lan honek, brass banda zoroz, akordeoi basatiek, erritmo frenetikoek eta umore beltzez betetako melodia zoroek gidatuta. Amaitzeko, Gogol Bordelloren Super Taranta entzungo dugu, gypsy punkaren klasiko handienetako bat. 

